Lavtlønte arbeidere fra Polen, Spania og Peru filmet selv sjokkerende arbeidsforhold ved Coops nye storlager.

Bygget rett utenfor Gardermoen er gigantisk. Det koster 1,5 milliarder kroner å bygge.

Men de som jobber her får neppe budsjettene til å sprekke.

Rundt 500 arbeidere er i sving på byggeplassen og bare et fåtall er norske.

De fleste har kommet fra Spania, Bulgaria, Senegal, Peru og Equador. Timelønnen de får er langt under minstelønn.

Se video fra Coops lager øverst i saken!

– Jeg tjener 1400 euro i måneden for alle timene jeg jobber, forteller en av arbeiderne.

TV 2 har fått tilgang til lønnsslipper som bekrefter den lave betalingen. Det betyr at arbeiderne får under 50 kroner for å bygge europas mest moderne lagerbygg i høykostlandet Norge. Det er en tredel av norsk minstelønn.

Flere av dem TV 2 snakker med er misfornøyde.

– Jeg tror at vi blir utnyttet, sier Juan Francisco.

Dette er veldig farlig

Arbeiderne har selv dokumentert arbeidsforholdene med videoopptak. En video viser hvordan arbeiderne blir sendt opp i frittsående reoler uten sikring. De må også klatre 15 meter opp i taket uten noen form for sikring.

Se arbeidernes egne videoer:

(Artikkelen fortsetter)

– Forholdene er ikke slik de skal være på arbeidsområdet. Det er farlig, veldig farlig, sier en arbeider til TV2.

– Se på den høyden, foten henger i lufta. Vi kan ikke se helt til bunnen en gang, forteller en annen arbeider mens han peker på filmen.

Fredag sist uke holdt det på å gå galt. Fotfestet glapp på vei opp for Alirio.

– Jeg ble hengene i en arm. Men jeg kom meg ned. Senere den dagen klarte jeg ikke å klatre igjen, forteller han.

Men dagen etter måtte han opp igjen.

– Jeg måtte gjøre det samme igjen til jeg kommer over sjokket. Hvis jeg nekter å klatre er jeg sikker på at jeg får sparken, sier Alirio, som er rørlegger.

(Artikkelen fortsetter)

HØYT UTEN SIKRING: Når arbeiderne må opp under taket i lagerbygningen, hevder de at de er nødt til å klatre utvendig på reoler uten noen form for sikring. (Foto: Privat)

Nulltoleranse for sosial dumping

TV 2 har snakket med flere andre arbeidere fra Irland, Latvia og Polen på anleggsområdet.

De forteller det samme - at de er misfornøyde med forholdene og med lønnen, men ingen tør snakke åpent foran kamera av frykt for at de skal miste jobben.

(Artikkelen fortsetter)





FELLES BAD: Dette er badet til 14 voksne menn. De syns forholdene er elendige. (Foto: Jon Eirik Olsen/TV 2)

Når TV 2 forsøker å konfrontere ledelsen ved byggeplassen blir vi bortvist.

Men etter avsløringene legger Coop-ledelsen seg flate.

– For oss er dette totalt uakseptabelt. Vi har nulltoleranse overfor tendenser eller noe som ligner på sosial dumping, så vi tar fatt på dette med en gang og tar det med største alvor, sier Bjørn V. Kløvstad, informasjonsdirektør ved Coop Norge.



Coop, med slagordet Litt ditt, har som verdigrunnlag omtanke for mennesker og en bærekraftig sammfunnsutvikling.

De hevder de ikke visste om forholdene.

(Artikkelen fortsetter)

LITT DITT: Disse mennene jobber for under 50 kroner timen for å bygge Coops nye gigantlager ved Gardermoen. - Vi blir utnyttet, sier mennene. (Foto: Jon Eirik Olsen/TV 2)

– Vi har totalt ansvar her. Hvis arbeiderne har fått for lite betalt, så har vi et anvar sli at vi vil betale et mellomlegg, sier Kløvstad.

Ingen valg i europakrisen

Boforholdene er heller ikke mye å skryte av. 12 personer er innkvartert i det som egentlig er en kontorbrakke.

– Det er dårlig, se hvordan vi lever her. Dette er tyveri, det er misbruk, sier en arbeider.

– Se på forholdene her! Dette er toalettet - og dette er dusj. En dusj for tolv mennesker, det er utrolig, sier en annen.

Arbeiderne her føler seg utnyttet. Samtidig er de redde for å miste jobbene sine.

(Artikkelen fortsetter)

GIGANTBYGG: Coops nye lager blir ett av Norges største. Her arbeider utlendinger til under 50 kroner timen. (Foto: Jon Eirik Olsen/ TV 2)

De er i en håpløs situasjon.

– Vi har akseptert situasjonen. Forholdene i Spania er dårlige, og det finnes ikke jobb. Vi har ikke noe valg, sier Alirio.

Men Coop lover at ingen varslere skal miste jobbene sine.

– Jeg kan love de at de skal være i jobb prosjektet ut, sier Bjørn V. Kløvstad.

(Artikkelen fortsetter)

LEGGER SEG FLAT: Coop-ledelsen hevder de ikke visste om forholdene. ¿ For oss er dette totalt uakseptabelt, sier Bjørn V. Kløvstad, informasjonsdirektør ved Coop Norge. (Foto: Jon Eirik Olsen/ TV 2)

Arbeidstilsynet har ryddet all plass til denne saken. Det de har hørt er så graverende at de nå skal snu hver stein.

– Vi har fått alvorlige tips både knyttet til sosial dumping, brudd på sikkerhetsrutinene og kanskje også på innkvartering. Og da er det såpass viktig for oss at jeg har tre menn ute nå som fører tilsyn i to forskjellige tilsynsprosesser, sier Hanne Luthen, regiondirektør ved Arbeidstilsynet i Østfold og Akershus.